VEDTEKTER
for samvirkeforetaket Brumund Oppvekstsenter SA
org. nr. 986 643 281

vedtatt på årsmøte den 5. mars 2012

1	Sammenslutningsform, foretaksnavn og forretningskontor m.v.		
Sammenslutningen er et samvirkeforetak med foretaksnavnet Brumund Oppvekstsenter SA. 
Foretaket har forretningskontor i Ringsaker kommune. 
2	Formål
Foretakets formål er å eie og drive barnehage i Brumund til det beste for medlemmene og deres barn. Foretaket skal fremme medlemmenes økonomiske interesser gjennom deres deltakelse i virksomheten som kjøpere av barnehagetjenester fra foretaket. Formålet er ikke kapitalavkastning til medlemmene. Virksomheten skal drives i samsvar med de til enhver tid gjeldende lover og forskrifter for barnehagevirksomhet. Eventuelt årsoverskudd skal godskrives egenkapitalen i foretaket. 
3	Medlemskap
Foretaket er åpent for foreldre/foresatte som får tilbud om barnehageplass i barnehagen. Når foreldre/foresatte har akseptert tilbud om barnehageplass, plikter de å bli medlem av foretaket. Medlemskapet kan etter avtale med daglig leder overdras mellom foresatte som har felles barn.
Medlemmene skal ikke betale medlemskontingent.	
Medlemmene hefter ikke overfor kreditorene for foretakets forpliktelser.
Foretaket kan bruke elektronisk kommunikasjon når det skal gi meldinger, varsel, informasjon, dokument og lignende etter samvirkeloven til medlemmene såfremt medlemmet uttrykkelig har godtatt det og ikke noe annet følger av lov om samvirkeforetak.
Når et medlem skal gi meldinger eller lignende etter lov om samvirkeforetak, kan medlemmet gjøre dette ved hjelp av elektronisk kommunikasjon til den e-post adressen eller på den måten daglig leder eller styret har fastsatt til dette formålet. 
Som medlem med barn i barnehagen forplikter hver familie seg til å delta på dugnad minimum 12 timer hvert barnehageår. En familie som ikke har deltatt på dugnad i løpet av et barnehageår kan kreves økonomisk for dette.  Beløpet fastsettes av styret. Styreverv og vaktmesterverv skal regnes som dugnad.
4	Andelsinnskudd 
Foreldre som får tilbud om barnehageplass i barnehagen må betale ett andelsinnskudd for hver familie som er akseptert uavhengig av barnehageplassens størrelse.  Andelsinnskuddet skal være betalt før medlemmet kan benytte sin rett til bruk av barnehageplass.
Venteandel med ansiennitet i barnehagen, som beregnes fra datoen for mottatt betaling er på kr 1.500,-.
Et ordinært andelsinnskudd er på kr 3.000,-. 

Andelsinnskuddet forrentes ikke. 
Brumund Bedehus eier en andel. Bedehusets andel kan ikke selges eller overdras. 

Det innbetalte andelsinnskuddet gir rett til et ubegrenset antall barnehageplasser. Det er anledning til å betale flere andelsinnskudd uten at dette gir flere stemmer på årsmøtet iht. pkt  15 i disse vedtektene. Andelsinnskuddet kan motregnes i manglende betaling av barnehageopphold.
5 	Utmelding
Et medlem plikter ved skriftlig utmelding å melde seg ut av foretaket samtidig som barnehageplassen blir oppsagt, med mindre annet er avtalt med styret. Utmeldingsfristen er like lang som barnehageplassens oppsigelsestid, men høyst tre måneder regnet fra den dagen den skriftlige utmeldingen kom frem til foretaket.
Har medlemmer flere barnehageplasser plikter medlemmet ved skriftlig utmelding å melde seg ut av foretaket samtidig som siste barnehageplass blir oppsagt, med mindre annet er avtalt med styret. Utmeldingsfristen er like lang som barnehageplassens oppsigelsestid, men høyst tre måneder regnet fra den dagen den skriftlige utmeldingen kom frem til foretaket.
Ved utmeldingsfristens utløp har medlemmet krav på å få tilbakebetalt andelsinnskuddet.
Medlemmer med flere barnehageplasser har krav på å få tilbakebetalt ett andelsinnskudd etter oppsigelsestidens utløp for hver barnehageplass.
6	Styret
Foretakets styre skal bestå av 4 personer som velges på årsmøtet samt ett medlem valgt av og blant de ansatte.  Styret i Brumund Bedehus har i tillegg rett på ett styremedlem.
Daglig leder er fast sekretær for styret. 
Funksjonstiden for styreleder er 1 år, mens de andre medlemmene er to år.
Varamedlemmer velges for 2 år. Styreleder, styremedlemmer og varamedlemmer kan gjenvelges.
Styret skal velges av årsmøtet. Årsmøtet velger styreleder ved særskilt valg. Styret velger nestleder blant sine medlemmer.

Selskapet forpliktes utad av styret ved underskrift av styrets leder og daglig leder i fellesskap. 

7	 Styrets oppgaver
Styret skal lede virksomheten i samsvar med lov, vedtekter og årsmøtets vedtak. Styret kan ta alle avgjørelser som ikke i loven eller vedtektene er lagt til andre organer. 
Styreleder skal sørge for at styret holder møte så ofte som det trengs. Et styremedlem eller daglig leder kan kreve at styret sammenkalles for å ta opp bestemte saker.
Styret skal føre protokoll over styresakene i samsvar med samvirkeloven. Protokollen skal underskrives av de styremedlemmene som har vært med på styrebehandlingen.
Styret skal sørge for en forsvarlig organisering av virksomheten.
Styret skal fastsette størrelsen på oppholdsbetalingen og gebyr for manglende dugnad
Styret beslutter eventuell eksklusjon av andelshavere.
Styret har ansvar for at eiendommen vedlikeholdes og utvikles systematisk og planmessig
Styret skal fastsette planer og budsjett for virksomheten, og orientere om budsjettet på årsmøtet. 
Styret skal holde seg orientert om foretakets økonomiske situasjon og skal se til at det blir ført fullgod kontroll med virksomheten, regnskapet og formuesforvaltningen.
Styret velger regnskapsfører. Styret har ansvaret for at regnskapet sammen med styrets beretning legges frem for årsmøtet.
Styret skal sette i verk de undersøkelsene som styret mener er nødvendig for å kunne utføre sine oppgaver. Styret skal sette i verk slike undersøkelser dersom en eller flere av styremedlemmene krever det.
Styret skal føre tilsyn med daglig leder og virksomheten i foretaket for øvrig. Styret bør fastsette instruks for daglig leder.
Styret har arbeidsgiveransvaret i barnehagen. 
Styret skal utarbeide en styreinstruks.
8	Styrets vedtak
Styret kan treffe vedtak når mer enn halvparten av alle styremedlemmene er til stede eller er med på saksbehandlingen. Styret kan likevel ikke treffe vedtak uten at alle styremedlemmene så langt det er mulig har fått anledning til å delta i behandlingen av styresaken. Har noen styremedlemmer forfall, skal et varamedlem innkalles.  
Et styrevedtak krever at flertallet av de styremedlemmer som er med på behandlingen av en sak, har stemt for. Står stemmene likt, gjelder det som møtelederen har stemt for. De som stemmer for et vedtak som innebærer en endring, må likevel utgjøre minst en tredjedel av alle styremedlemmene. 	
Ved valg og ansettelser er den som for flest stemmer valgt eller ansatt. Styret kan på forhånd fastsette at det skal stemmes på nytt dersom ingen får flertall av de stemmene som er gitt. Står stemmetallet likt ved valg av styreleder eller møteleder, blir valget avgjort ved loddtrekning. I andre tilfeller der stemmene står likt, gjelder det som møtelederen har stemt for.
9	Daglig leder (styrer)
Foretakets daglige leder ansettes av styret. 
Daglig leder skal stå for den daglige administrative og pedagogiske ledelsen av virksomheten i foretaket og skal følge de retningslinjer og pålegg som styret har gitt. 
Den daglige ledelse omfatter ikke saker som etter forholdene i foretaket er av uvanlig art eller av stor betydning.
Daglig leder kan ellers avgjøre en sak etter fullmakt fra styret i hvert enkelt tilfelle eller når det er til vesentlig ulempe for foretaket å vente på styrevedtak. Styret skal ha melding om avgjørelsen så snart som mulig. 
Daglig leder skal sørge for at foretakets regnskap er i samsvar med lov og forskrifter, og at formuesforvaltningen er ordnet på en betryggende måte.
Daglig leder har ansvar for at barnehagen har et internkontrollsystem som er i henhold til gjeldende lover og forskrifter. 
Daglig leder skal minst hver fjerde måned, i møte eller skriftlig, gi styret melding om virksomheten i foretaket, tilstand for foretaket og resultatutviklingen.
Styret og det enkelte styremedlem kan til en hver tid kreve at daglig leder gir styret en nærmere redegjørelse for bestemte saker.

10  Samarbeidsutvalgets sammensetning, myndighet, m.v.
Samarbeidsutvalget skal være et rådgivende, kontaktskapende og samordnende organ. Utvalget skal særlig være med på å drøfte barnehagens ideelle grunnlag og arbeide for å fremme kontakt mellom barnehagen og lokalsamfunnet. 

1.	Foreldrerepresentant i SU innkaller til første møte i SU etter valg på årsmøtet.
2.	Daglig leder godkjenner referat fra SU og sender det ut til alle foreldre og ansatte.  Referatene skal oppbevares i barnehagen.
3.	Samarbeidsutvalget skal forelegges saker og har rett til å uttale seg i saker som er av viktighet for barnehagens innhold, virksomhet og forholdet til foreldrene.
4.	Saker som gjelder ansettelser, opptak av barn og lignende skal ikke behandles av samarbeidsutvalget.
5.	Samarbeidsutvalget skal ha 2 medlemmer, med 1 representant fra foreldrene og 1 fra de ansatte. 
6.	Møter i samarbeidsutvalget holdes etter en plan fastsatt av samarbeidsutvalget, og for øvrig når samarbeidsutvalgets leder finner det nødvendig.

11  Foreldreråd
Foreldrerådet skal fremme fellesinteressene til foreldrene og bidra til at samarbeidet mellom barnehagen og foreldregruppen skaper et godt barnehagemiljø.
1.	Foreldrerådet består av foreldrene/foresatte til alle barna i barnehagen.
2.	Foreldrerådet velger 1 foreldrerepresentant til Samarbeidsutvalget.  Dette skjer på møtet som holdes i forbindelse med årsmøtet.
3.	Foreldrerådet skal bli forelagt og har rett til å uttale seg i saker av viktighet for foreldrenes forhold til barnehagen. 
4.	Barnehagens styrer har ansvaret for å innkalle til det første foreldrerådet i barnehageåret.
5.	Foreldreråd holdes minst to ganger i året i forbindelse med foreldremøter og / årsmøtet.
6.	Ved avstemming i foreldrerådet gis det en stemme for hvert barn, og alminnelig flertallsvedtak gjelder.

Det føres egen protokoll for foreldrerådet, som skal inneholde de uttalelser/vedtak som foreldrerådet har fattet. Tid og sted for møtene skal gå fram av protokollen, likeså stemmefordeling og uenighet som kreves protokollført. Foreldrerådets referent signerer protokollen. Protokollen er tilgjengelig kun for foreldrerådets medlemmer, styret, daglig leder, og de personer foreldrerådet gir tilgang.

12 	Årsmøte
Årsmøtet er foretakets øverste organ. 
Ordinært årsmøte skal avholdes innen utgangen av april måned hvert år.
Styret skal kalle inn til ekstraordinært årsmøte når styret finner det nødvendig, eller når revisor eller minst ti prosent av medlemmene krever det og samtidig oppgir hvilke saker de ønsker behandlet.
Årsmøtet ledes av styrelederen med mindre årsmøtet velger en annen møteleder.
13	Innkalling til årsmøte
Styret innkaller skriftlig til årsmøte med minst 1 måneds varsel.
Innkallingen skal klart oppgi de sakene som årsmøtet skal behandle, samt tid og sted for møtet. Forslag om vedtektsendringer skal tas inn i innkallingen.
Saker et medlem ønsker tatt opp på årsmøtet skal meldes skriftlig til styret i så god tid at de kan tas med i innkallingen. Er innkallingen allerede sendt, skal det sendes ny innkalling dersom den kan komme frem minst en uke før årsmøtet skal holdes.
14	Saker som skal behandles på årsmøtet
1.	Valg av referent og 2 personer til å underskrive protokollen. Det skal utarbeidelse av liste over møtende medlemmer på møtet, antall stemmeberettigede og hvor mange stemmer disse har. 
2.	Godkjenning av innkallingen og sakslista.
3.	Styrets årsberetning og revidert regnskap.
4.	Arbeidsplan og budsjett for kommende barnehageår.
5.	Årsmøtesaker og andre saker som er korrekt meldt inn for behandling.
6.	Valg; årsmøtet skal velge til styret:
a.	4 styremedlemmer for 2 år
b.	Av styrets medlemmer velges styreleder for 1 år  
c.	2 varamedlemmer til styret for 2 år 
d.	1 revisor velges for 2 år
e.	Valgkomite:  Skal bestå av 2 medlemmer.  Medlemmene velges for 2 år.  
.
15	Stemmeregler for årsmøtet 
Hvert medlem har èn stemme på årsmøtet uavhengig av hvor mange andeler som medlemmet eier, med mindre noe annet her er bestemt. Hvert medlem kan møte ved fullmektig på årsmøtet, men ingen kan være fullmektig for mer enn et medlem. Fullmektigen må legge frem skiftlig og datert fullmakt.
En beslutning av årsmøtet krever at flertallet av de som deltar i behandlingen av en sak, har stemt for. Ved stemmelikhet gjelder det som møtelederen har stemt for. Blanke stemmer skal anses som ikke avgitt. 
Det stilles ingen krav til hvor mange av de stemmeberettigede som må være tilstede for at årsmøtet skal være beslutningsdyktig. 

16	Disponering av selskapets overskudd/underskudd 
Selskapets årsoverskudd skal uavkortet gå til styrking av selskapets egenkapital. Det samme vil skje ved et underskudd.

17	Vedtektsendring
Vedtak om vedtektsendring krever 2/3 flertall av de avgitte stemmer med mindre samvirkeloven stiller strengere krav.
18		Oppløsning og avvikling
Oppløsning av andelslaget kan bare behandles på årsmøte.  Det må avholdes to ordinære årsmøter. 

Ved oppløsning av barnehagedriften skal lagets gjeld først dekkes. Blir det midler til overs fra driften av barnehagen skal disse tilfalle en annen samvirkebarnehage primært i Brumund eller tilfalle huset for å sikre en mulig senere oppstart av barnehagevirksomhet.

Ved eventuelt avvikling av eiendommen skal resterende midler overføres til et fond eller en driftsorganisasjon som driver et lokalt bygdehus på ”non-profitt” basis i Brumund krets, med formål å gi et positivt oppvekstmiljø for Brumunds innbyggere. Eiendommen kan ikke avhendes dersom styret i Brumund Bedehus er i mot dette.  
.
19	Forholdet til lov om samvirkeforetak (samvirkeloven)
Dersom ikke annet følger av vedtektene, gjelder lov om samvirkeforetak (samvirkeloven) av 29. juni 2007 nr. 81 i punkt 16.